Colette L. Brix (DF), 2009-02-26:
Dansk Folkeparti noterer sig lovforslaget, som jo er en implementering af EU’s servicedirektiv.
EU’s servicedirektiv er desværre et klassisk eksempel på et rammedirektiv.
Man propper så mange ting ned i, at problemerne hele tiden kommer op til overfladen.
Vi er i Dansk Folkeparti bestemt ikke glade for servicedirektivet, men nu står vi med implementeringen, og så må vi forholde os til det.
Formålet med servicedirektivet er at gøre det indre marked for tjenesteydelser mere effektivt.
Vi kan i Dansk Folkeparti bifalde, når de i EU laver regler, der rydder op i deres eget rod.
Det er positivt, at lovforslaget indeholder dele, der gør det nemmere for danske virksomheder at blive godkendt og drive forretning i udlandet.
Specielt de små virksomheder i Danmark kan få gavn af forbedringerne.
I og med at udenlandske myndigheder ikke må bede om uddybende dokumentation for certifikater og lignende, der er godkendt af danske myndigheder, er man med til at lette adgangen til udenlandske markeder.
I Dansk Folkeparti ser vi umiddelbart positivt på oprettelsen af de såkaldte kvikskranker i medlemslandene.
Disse kan være med til at skabe et godt overblik over, hvilke krav og formaliteter der stilles til danske virksomheder, når de vil udbyde tjenesteydelser i andre lande.
Men igen frygter vi, at man ender med at stå med et ud af utrolig mange initiativer, som virksomhederne får svært ved at finde rundt i.
Så ligesom med så meget andet afhænger meget af, hvordan det gøres.
Dansk Folkeparti noterer sig, at det bliver nemmere for forbrugerne at gennemskue, hvilke ydelser en given tjenesteudbyder tilbyder, og hvorvidt der kan opstå en interessekonflikt.
Mange udenlandske virksomheder, som ønsker at komme ind på det danske marked, bliver derfor nødt til at spille med åbne kort.
Vi noterer os ligeledes, at forbrugerne får rettigheder, der sikrer, at virksomhederne ikke kan prisdiskriminere på baggrund af nationalitet.
Dansk Folkeparti bemærker, at der slækkes på forskellige krav inden for diverse faggrupper.
Det skyldes, at der inden for den danske lovgivning stilles visse krav, som ifølge servicedirektivet er unødvendige.
Det drejer sig bl.a. om, at elinstallatører og erhvervsdykkere ikke kan blive autoriserede i dag, hvis de har betydelig gæld til det offentlige.
En slækkelse af kravene kan medføre, at flere personer vil få mulighed for at blive autoriserede og starte egen virksomhed.
Samtidig ser vi dog også en risiko for, at flere brodne kar vil starte virksomhed, selv om de er plaget af betydelig gæld og dermed ikke har mulighed for at overleve på længere sigt.
Dansk Folkeparti vil gerne rose ministeren for løftet om at forhindre brugen af rabatkuponer og købsbetingede konkurrencer i Danmark, som servicedirektivet ellers lægger op til.
Hvis disse ordninger blev gjort lovlige i Danmark, ville det blot medføre en tilbudsjungle, som forbrugerne ingen mulighed ville have for at kunne gennemskue.
Hele cirkusset omkring rabatkuponerne er netop et eksempel på de negative overraskelser, der kan gemme sig i hele direktivet.
Dansk Folkeparti bemærker nemlig samtidig, at ordningerne ikke er blevet luget helt ud af lovforslaget.
Det bliver muligt for udenlandske virksomheder, der midlertidigt leverer en tjenesteydelse i Danmark, at benytte kuponerne, som kan indløses i deres butikker på den anden side af grænsen.
Det er vi ikke helt tilfredse med, selv om det selvfølgelig er bedre end en fuld åbning.
Uden yderligere kommentarer kan vi oplyse, at vi går positivt videre med forslaget.